I en måned har eleverne på Agri College i Aalborg ledt efter kongepythonen Fritz. Den er nu fundet af nogle børn under et terrarie på skolen.

Kongepythonen Fritz har været væk i en måned, efter den forsvandt på Agri College i Aalborg omkring den 16. juni. - Fritz blev fundet i formiddags af vores sommerskole elever, der med hjælp fra faglærer Jette Sommer Larsen fik lokket den efterhånden sultne slange frem fra sit skjul, under et skildpadde terrarie. Da slangen var lokket tilpas langt ud, fik Jette Sommer tag i den, og den fik efterfølgende fred og ro til at nyde sit måltid. Fritz kan nu blive genforenet med sin mage, lyder det fra Agri College. Slanger spiser normalt hver tredje uge, og derfor havde skolen en formodning om at sultne Fritz snart dukkede op for at spise.